section_heading: Životopis
paragraph_text: Zbog fašističkih pritisaka, rodni istarski poluotok napustio te kao brojni hrvatski domoljubi emigrirao 1936. s okupirane Istre u Hrvatsku, onda u Kraljevini Jugoslaviji. Snašao se u Zagrebu i već sljedeće godine povezao se s radničkim pokretom, KPH i sindikatima i djelovao u emigrantskom društvu Istra. Društvo je u članstvu imalo mladež antifašističkog opredjeljenja u borbi protiv tzv. očeva Istre, koje su optuživali da su sluge beogradskoga režima. 1940. godine učlanio se u KPH i bio suradnik sekretara CK KPH Rade Končara. Potajice se vratio u istarski kraj radi organizacije ustanka, prema zapovijedi KPH izdanoj po kapitulaciji Jugoslavije.